**IZVJEŠĆE**

**Sastanak Odbora Sindikata hrvatskih učitelja za posebne ustanove i posebne odjele**

U Zagrebu je održan sastanak Odbora za posebne ustanove i posebne odjele na kojem su sudjelovali članovi Odbora (Marta Prohaska, Daria Švorinić, Maja Karlo, Ivana Vrljac, Ante Papić i Andreja Lekić), glavna tajnica i voditeljica Područnog ureda Zagreb.

Cilj ovog sastanka bio je, ne samo ukazati na brojne probleme u sustavu, već i dati konstruktivne prijedloge za njihovo rješavanje. Naime, u raznim dokumentima te radnim skupinama čiji smo članovi, samo se ponavljaju problemi s naglaskom da se isti iz godine u godinu preoblikuju u izazove no, osim semantike, ozbiljnijeg pristupa u njihovom rješavanju i dalje nema (primjerice status pomoćnika u nastavi i stručnih komunikacijskih posrednika, uvjeti rada i dr.).

Nastavno na prošli sastanak Odbora, kada smo zajedničkim trudom uspjeli zaustaviti izmjene koje su išle za povećanjem broja učenika u skupini,novim prijedlozima akata (koji su trenutno u javnom savjetovanju) nameću se prijedlozi koji opet ne nude dobra rješenja. Stoga je potrebno HITNO reagirati te ovim putem **pozivamo sve zainteresirane dionike da se uključe u tri vrlo važna javna savjetovanja (u nastavku pod I., II. i III.), a koja su otvorena do 9. lipnja 2021. godine.**

**I. ODLUKA O DONOŠENJU NASTAVNIH PLANOVA POSEBNIH KURIKULUMA ZA OSNOVNU ŠKOLU**

**LINK:** [**https://esavjetovanja.gov.hr/Econ/MainScreen?EntityId=16548**](https://esavjetovanja.gov.hr/Econ/MainScreen?EntityId=16548)

Promjene su dobrodošle, no te promjene moraju biti utemeljene na stvarnim potrebama, sklonostima i mogućnostima učenika pa velik problem predstavljaju predmetni kurikulumi po razredima.

**NASTAVNI PLAN POSEBNIH KURIKULUMA ZA OSNOVNU ŠKOLU**

**Likovna kultura** - tijekom cijelog školovanja učeniku su potrebna dva školska sata za svladavanje likovnih kompetencija. Smanjenjem satnice učenik neće raditi dovoljno kvalitetno na produktivnosti za moguće životne situacije kao što su strukovni poslovi koji su mu neophodni u budućnosti. Na satovima Likovne kulture učenik osim što uči biti precizan, također razvija svoju maštu, stvara pojam kreativnosti te prepoznaje svoju produktivnost. Najmanje dva sata tjedno učenik uči razne tehnike, a jedan sat tjedno nije dovoljan ni za djecu bez teškoća jer kao što znamo s učenicima na početku nastavnog sata učimo novo gradivo, zatim pripremamo materijal te jako malo vremena ostaje za likovno izražavanje, jer na kraju sata s učenikom moramo obaviti vrednovanje i radna okolina mora biti uredna, a sav materijal spremljen. Tijekom sata Likovne kulture učenik uči, svladava finu motoriku, razvija maštu, kreativnost i produktivnost, razvija kritičko i samokritičko mišljenje, opušta se i veseli estetskom uređenju škole, likovnim natjecanjima i izložbama te raznim drugim događanjima gdje se vidi njegov uloženi trud. Za taj učenikov trud je potrebno ostaviti dva školska sata Likovne kulture jer djeca s teškoćama u razvoju trebaju individualan pristup da bi svoj likovni problem i zadatak riješili.

**Tehnička kultura** – Tehničku kulturu je potrebno kao predmet ostaviti 2 sata u 4. razredu, a u višim razredima ostaviti satnicu kao što je i sada. Na satovima Tehničke kulture učenici se pripremaju za odabir budućeg pomoćnog zanimanja. Kroz vježbe obrade raznih materijala učenici razvijaju spretnost, upornost, preciznost, usvajaju nove vještine, stječu odgovornost i pozitivan stav o radu. Unutar postojeće satnice Tehničke kulture dijete s teškoćama u razvoju ima priliku za svrsishodan praktičan rad i razvoj te na najbolji mogući način razvija osjećaj vlastite vrijednosti. Nužno je da satnica Tehničke kulture ostane ista u svim razredima radi omogućavanja razvoja konkretnih radnih vještina kod učenika.

U postojeću satnicu Tehničke kulture trebalo bi integrirati sadržaje izbornog predmeta Informatike, a ne nuditi Informatiku kao posebni predmet.

**Domaćinstvo** je odlično nastavno područje u kojem se stječu i razvijaju znanja i navike iz područja higijene, kulture življenja i stanovanja u svakodnevnom životu. Kao izborni predmet trebalo bi ga ponuditi i u 4. razredu radi razvijanja i stjecanja znanja i navika iz područja higijene, kulture življenja i stanovanja u svakodnevnom životu.

U drugim oblicima nastave nema potrebe za 4 sata tjedno za **Program edukacijsko rehabilitacijskih postupaka**, već su dovoljna i 2 sata zbog mnoštva različitih i korisnih sadržaja u drugim predmetima u kojima učenici razvijaju svoje vještine i zadovoljavaju svoje edukacijsko rehabilitacijske potrebe.

Program edukacijsko rehabilitacijskih postupaka provodi se i kroz sadržaje produženog stručnog postupka.

**1., 2. i 3. razred**

Novi nastavni plan predlaže 16 sati obveznih predmetnih kurikuluma, smanjivši tako 1 sat Likovne kulture i 1 sat Prirode i društva, što u konačnici smanjuje dosadašnji boravak djece u školi, a uskraćuje im se kvalitetno stjecanje znanja u važnim odgojno obrazovnim područjima.

**4. razred**

Novi nastavni plan predlaže 16 sati obveznih predmetnih kurikuluma, smanjivši tako 1 sat Likovne kulture i ukida 2 sata Tehničke kulture, što također u konačnici smanjuje dosadašnji boravak djece u školi, a uskraćuje im se kvalitetno stjecanje znanja u važnim odgojno obrazovnim područjima.

**Tjelesna i zdravstvena kultura** – satnicu bi i u 4. razredu trebalo povećati na tri sata tjedno jer je za djecu ranije školske dobi nužna svakodnevna tjelovježba zato što motorički razvoj potiče intelektualni, tjelovježba pridonosi poboljšanju koncentracije i smanjivanju nepoželjnih oblika ponašanja.

**5. i 6. razred**

Novi nastavni plan predlaže 23 sata obveznih predmetnih kurikuluma **smanjivši tako 1 sat Likovne kulture, 2 sata Tehničke kulture, 1 sat Glazbene kulture i 1 sat Prirode ili društva** (u 6. razred), a povećali 1 sat Hrvatskog jezika.

**Glazbena kultura** - osim što glazba i pokret djeluju pozitivno na cjelokupni razvoj djeteta, oni, također, obogaćuju djetetov emocionalni život, potiču njegovu maštu, osjetila, pamćenje te razvijaju osjećaj samopouzdanja. Glazba je odličan motivator u radu s djecom s teškoćama u razvoju uz koju se mogu ostvariti različiti odgojno-obrazovni ciljevi. Zbog svega navedenog nužno je da u 5. i 6. razredu satnica **ostane dva sata tjedno.**

**7. i 8. razred**

Novi nastavni plan predlaže 25 sati obveznih predmetnih kurikuluma, gdje su povećani sati Hrvatskog jezika 1 sat i Matematike 1 sat, a smanjeni 1 sat Likovne kulture, 2 sata Tehničke kulture i 1 sat Društva.

**NASTAVNI PLAN POSEBNIH KURIKULUMA ZA STJECANJE KOMPETENCIJA U AKTIVNOSTIMA SVAKODNEVNOGA ŽIVOTA I RADA**

**Od 7. do 10. godine**

**Tjelesna i zdravstvena kultura -** motorička znanja i sposobnosti, prilike za različitim oblicima kretanja, sudjelovanje u sportskim igrama i briga o zdravlju su nužni za učenike s teškoćama koji u pravilu ne sudjeluju u takvim aktivnostima izvan škole. Motorički razvoj potiče intelektualni razvoj, posebno u ranijoj dobi, stoga nije opravdano smanjivati tjednu satnicu predmeta za učenike od 7. do 10. godine.

**Matematičke vještine** – već su integrirane u sadašnje odgojno-obrazovno područje Upoznavanje škole i uže okoline i u ovoj dobi nisu potrebne kao posebno odgojno-obrazovno područje, trebaju ostati u okviru Upoznavanja uže i šire okoline

**Domaćinstvo** – treba uvesti kao predmet i u ovu dobnu skupinu, a na koji se način djeci potiče osamostaljivanje u aktivnostima svakodnevnog života

**Likovna i glazbena kultura** – sve isto vrijedi što je navedeno u primjedbi za „Nastavni plan posebnih kurikuluma za osnovnu školu”

**Od 11. do 15. godine**

Novi nastavni plan predlaže 24 sata obveznih predmetnih posebnih kurikuluma, smanjivši tako 2 sata Radnog odgoja, 1 sat Upoznavanja uže i šire okoline, 1 sat Skrbi o sebi te je dodan 1 sat domaćinstva.

**Matematičke vještine** – već su integrirane u sadašnje odgojno-obrazovno područje Upoznavanje škole i uže okoline.

Također, Osnove stranog jezika kao izborni predmet predlažu se bez prethodne analize te definiranih ishoda

**Od 16. do 21. godine**

Novi nastavni plan predlaže **26 sati obveznih predmetnih posebnih kurikuluma, smanjivši tako 2 sata Izobrazbe u obavljanju poslova, 1 sat Upoznavanja uže i šire okoline, 1 sat Skrbi o sebi i 1 sat Likovne kulture.**

**Izobrazba u obavljanju poslova** izrazito je korisna za stjecanje vještina te bi trebala ostati u jednakoj satnici.

Prevelika je obvezna redovna satnica za učenike u OOS 16-21 te nema mjesta za izvannastavne aktivnosti i edukacijsko-rehabilitacijske postupke ukoliko budu 2 izborna predmeta.

**Matematičke vještine** – već su integrirane u sadašnje odgojno-obrazovno područje Upoznavanje škole i uže okoline

**Osnove stranog jezika** – nužnost prethodne analize potreba i mogućnosti te problematika ishoda

**NASTAVNI PLAN POSEBNIH KURIKULUMA ZA STJECANJE KOMPENTENCIJA U AKTIVNOSTIMA SVAKODNEVNOGA ŽIVOTA I RADA ZA UČENIKE S POREMEĆAJEM IZ SPEKTRA AUTIZMA**

**Tjelesna i zdravstvena kultura -** broj sati 140, pa 140, zatim 105 (OD 16. DO 21.G.)? Kad govorimo o djeci s PSA upravo u ovoj najkasnijoj dobi (od 16-21.) djeca se sve manje bave tjelesnom aktivnosti, manje izlaze i za većinu njih je ova tjelesna aktivnost tijekom nastave jedina koju imaju.

**Jezik i komunikacija-** broj sati je prvo 175, zatim 210, pa pada na 105??? veći broj sati na ovom području trebao bi biti na samom početku, kad djeca postižu najveći napredak upravo na ovom području.

**Vještine svakodnevnog života** - također važno područje, no ne nauštrb drugih (primjerice psihomotorike) – socijalne vještine potiču se kroz sva odgojno- obrazovna područja te smanjenje broja sati ovog područja u korist nekog drugog ne bi naštetila kvaliteti rada.

**Psihomotorika**- **nema je u trenutnom prijedlogu!** **LOŠ I OPASAN PRIJEDLOG**! Područje psihomotorike od iznimne je važnosti za sve učenike, posebno djecu nižeg uzrasta. Činjenica da novi DSM 5 uključuje i senzorne teškoće kao jedan od kriterija pri postavljaju dijagnoze kod djece s PSA dovoljno govori o važnosti poticanja motoričkih, senzornih i perceptivnih sposobnosti djeteta kroz nastavu. Upravo je odgojno obrazovno područje Psihomotorika do sad to podrazumijevalo te se po mom mišljenju ne bi trebalo izbacivati. Dovođenje djeteta u stanje optimalne pobuđenosti provođenjem aktivnosti iz područja Psihomotorika omogućava djetetu aktivnije sudjelovanje u drugim odgojno- obrazovnim zadacima.

**Matematičke vještine umjesto UINJA** - ograničavanje predmeta samo na matematičke vještine ograničava rad na drugim važnim područjima koje je ovo odgojno obrazovno područje obuhvaćalo, a podrazumijevalo je usvajanje vještina važnih za što neovisnije funkcioniranje pojedinca u zajednici. Područje matematičkih vještina i do sad je bilo obuhvaćeno, no nije bilo primarno za svakog učenika s obzirom da neki naši učenici samo na ovom području ne mogu postići značajne uspjehe zbog razine teškoća koje imaju. Nepotreban je jer se može isti usvajati u sklopu predmeta Vještine svakodnevnog života.

**Izobrazba u obavljanju poslova –** vrlo značajno područje koje bi trebalo biti u korelaciji s vještinama svakodnevnog života posebno kod gornje najstarije skupine učenika. Ovo područje u manjem obimu bilo bi dobro razmotriti kao mogućnost i za djecu od 11-15. god.

Dobro je što je izbačen predmet Učenik i radna okolina jer se isti može uklopiti u Izobrazbu u obavljanju poslova i Vještine svakodnevnog života.

**Osnove stranog jezika**- nedostatak temeljite analize mogućnosti i potreba te problematika ishoda

**Osnove Informatike** – nedostatak temeljite analize – praksa pokazuje da je u svakodnevnom radu s djecom upravo dostupnost tableta i/ili računala dovela do rasta nepoželjnih ponašanja u smislu stereotipija, eholalilije i sl. Informatika za djecu s PSA ne podrazumijeva korištenje Worda, oni jako dobro znaju doći do onog što žele i što im je zanimljivo na računalu.

U dosadašnjem programu **ukupni tjedni broj sati za djecu s PSA bio je 25** što se pokazalo dobro iz organizacijskih razloga, djeca u školu dolaze organiziranim školskim prijevozom koji je prema tome organiziran, djeca odlaze kući nakon 5. ili 6. sata te jedino dodavanjem jednog sata ne bi stvaralo dodatne organizacijske poteškoće (manji broj sati od 25 sati tjedno bi).

**Izvannastavne aktivnosti u satnici**? Zbog specifičnosti teškoće ne mogu sva djeca pohađati izvannastavne aktivnosti

**Provođenje rehabilitacijskog programa u okviru PSP-a**??? U mnogim ustanovama samo mali broj djece pohađa PSP što bi značilo onemogućavanje prava na rehabilitacijske postupke drugoj djeci. Obzirom da mnoga djeca dolaze iz cijele županije, roditelji ih nisu u mogućnosti dovoditi u suprotnim smjenama u školu, a nažalost su za pojedinu djecu upravo rehabilitacijski postupci koje dobivaju tijekom nastave jedini oblik stručnog rada. S druge strane tu je i manjak kadra, kako bi jedan psiholog, kineziterapeut i logoped u trajanju PSP-a imao mogućnost rada sa svom djecom kojoj je to potrebno. I u trenutnim uvjetima neka djeca ne pohađaju sve navedene terapije. 420 sati rehabilitacijskih postupaka je potpuno nerealno s obzirom na broj djece i broj stručnjaka koji rade s djecom.

Nisu svi učenici uključeni u PSP da bi se rehabilitacijski postupak odvijao za vrijeme, što je s učenicima koji nisu u PSP- rehabilitacijski postupci se odvijaju pod redovnom nastavom?

Poseban problem predstavljaju izvannastavne aktivnosti u satnici jer ih zbog specifičnosti teškoće/a ne mogu sva djeca pohađati.

Također se postavljaju pitanja vezana uz prijevoz te pitanje prostornih kapaciteta – gdje staviti djecu u PSP te koju razinu znanja stranog jezika i informatičke pismenosti moraju imati učitelji, a koliko učenik mora usvojiti – koji ishodi, nema kurikuluma – nabacano bez prethodne analize potreba i mogućnosti.

**II. ODLUKA O DONOŠENJU NASTAVNOG PLANA POSEBNIH KURIKULUMA ZA SREDNJU ŠKOLU**

**LINK:** [**https://esavjetovanja.gov.hr/ECon/MainScreen?entityId=16551**](https://esavjetovanja.gov.hr/ECon/MainScreen?entityId=16551)

Učenicima s teškoćama u razvoju nužno je omogućiti srednjoškolsko strukovno obrazovanje za pomoćna zanimanja u trajanju od **minimalno četiri godine**, budući da im zbog prirode teškoća treba više vremena za ostvarivanje ishoda, ovladavanje vještinama, sazrijevanje i pripremu za uključivanje u tržište rada.

Nastavni plan predviđa povećanje ukupnog opterećenja učenika, posebno u 1. razredu, što je za učenike s teškoćama u razvoju previše. Također, učenici koji se obrazuju za strukovna zanimanja po posebnom programu izrazito su heterogenih sposobnosti, mogućnosti, potreba i interesa. Iz navedenih razloga Informatika i Strani jezik trebali bi biti izborni, a ne obvezni predmeti.

**III. SMJERNICE ZA RAD S UČENICIMA S TEŠKOĆAMA TE POSEBNIM KURIKULUMA ZA OSNOVNU ŠKOLU**

**LINK:** [**https://esavjetovanja.gov.hr/Econ/MainScreen?EntityId=16546**](https://esavjetovanja.gov.hr/Econ/MainScreen?EntityId=16546)

Smjernice donose već odavno poznata načela, upute, odredbe i sl. Najveći je problem što nije osigurana njihova dosljedna i pravilna primjena zbog toga što vrlo često učenicima s teškoćama u razvoju NIJE osigurano uspješno obrazovanje u primjerenim programima i oblicima školovanja prema njihovim sposobnostima, mogućnostima, potrebama i interesima. Do toga dolazi jer se velikom broju učenika s teškoćama u razvoju određuje neprimjeren članak obrazovanja, u pravilu za barem jedan stupanj viši od primjerenog, čime dolazi do diskriminacije takvih učenika jer im je time onemogućeno ostvarivanje ishoda i ovladavanje vještinama na njima primjeren način.

Nadalje, Smjernice, kao što je praksa bila i dosad, uglavnom **dosljedno zanemaruju učenike s većim i višestrukim teškoćama u razvoju navodeći teškoće izolirano, iako takvi učenici imaju više vrsta teškoća različitih stupnjeva**, npr. intelektualno oštećenje, poremećaj autističnog spektra, cerebralno oštećenje, teškoće mentalnog zdravlja itd. Tako se npr. u dijelu Pedagoško-didaktičke osnove u radu s učenicima navodi kompetencija „odgovorno odlučivanje“ i prijedlog da učitelj pripremi podsjetnike (kartice ili zvučni zapis) s pitanjima koja učenika vode kroz proces učenja/rješavanja zadataka?!

Dakle, u potpunosti je zanemarena nužnost detaljne razrade programa koji su namijenjeni učenicima s teškoćama u razvoju. Za sada su samo pobrojani kao programi u odlomku Vrste primjerenih programa/kurikuluma i oblika školovanja za učenike s teškoćama u razvoju. Dodatnim Smjernicama (ili nadopunom postojećih) treba obuhvatiti opise svih primjerenih programa kako bi se učenicima s teškoćama u razvoju osiguralo uspješno obrazovanje u primjerenim programima i oblicima školovanja prema njihovim sposobnostima, mogućnostima, potrebama i interesima.

Ističemo važnost pripreme i podrške prilikom tranzicije učenika, posebno u dijelu Smjernica koji se odnosi na prijenosa informacija o obliku školovanja. Naime, u praksi se prilikom tranzicije u svjedodžbi ne navodi oblik školovanja koji je učenik do tada pohađao. Nedostatak tih informacija opravdava se zaštitom prava učenika a realno dovodi do toga da stručnjaci koji rade s učenikom nisu upoznati s njegovim specifičnostima kao ni dobrim i lošim stranama pa moraju sami nanovo otkrivati već postojeće teškoće. Zbog svega navedenog izostaje pravovremena podrška i rehabilitacijski postupci koje je učenik već pohađao i koji su od velikog značenja za njegov daljnji školski uspjeh.

**Primjeri individualiziranih kurikuluma, Tablica 1. Obrazac individualiziranog kurikuluma – stupac Ostvarenost odgojno-obrazovnih ishoda** – skala vrednovanja od samo tri stupnja (potpuno, djelomično, nepotpuno) nedostatna je za utvrđivanje razine ostvarenosti ishoda. Također, izraz „nepotpuno“ ovdje znači da ishod uopće nije ostvaren, iako sam po sebi nema takvo značenje. Primjerenije bi bilo koristiti pet stupnjeva: u potpunosti, većim dijelom, djelomično, manjim dijelom, nije ostvareno.